google/wiki40b huggingface dataset:
איתי מגידי

ביוגרפיה

מגידי נולד ביבנה. הוא התאמן בקבוצת הפועל חולון. בהמשך למד והתאמן באוניברסיטת קלמזון שבדרום קרוליינה. הוא התאמן בהדרכת איליה בר זאב בקבוצת מכבי תל אביב. מגידי הוא בעל תואר שני במנהל עסקים. כיום, הוא מתאמן בהדרכת רמי ז'מיאן.

שיאן ישראל

בתחרות שנערכה בהוייזדן ב-2 באוגוסט 2003 סיים מגידי במקום שמיני בריצת 1500 מטר בשיא ישראלי חדש של 3:41.73 דקות, שיפור לשיאו בן ה-14 שנים של דב קרמר (3:41.83 דקות).

2005

בתחרות שנערכה בניו יורק שבארצות הברית ב-28 במאי 2005 קבע מגידי בריצת 3000 מטר מכשולים, שיא אישי חדש של 8:35.96 דקות, חצי שנייה איטי מהשיא הישראלי של יהודה צדוק (8:35.41 דקות) והתוצאה השנייה בטיבה של אתלט ישראלי בריצה זו. שבוע לאחר מכן, בתחרות שנערכה בסקרמנטו בירת קליפורניה שבארצות הברית ב-8 ביוני הוא קבע בריצה זו שיא ישראלי חדש של 8:35.05 דקות. יומיים לאחר מכן, הוא סיים שביעי בריצה זו בשיא ישראלי חדש נוסף של 8:34.12 דקות.

אליפות אירופה

בתחרות שנערכה בריימס שבצרפת ב-25 ביולי 2006 זכה מגידי במדליית כסף בריצת 3000 מכשולים בשיא ישראלי חדש של 8:28.38 דקות. שבועיים לאחר מכן, באליפות אירופה שנערכה בגטבורג שבשוודיה, סיים מגידי במקום 11 בריצת 3000 מטר מכשולים בתוצאה של 8:52.69 דקות ובכך היה לאצן הישראלי הראשון שמעפיל לגמר אליפות אירופה. בשלב חצי הגמר, ב-9 באוגוסט, הוא קבע שיא ישראלי חדש של 8:25.04 דקות ועלה מהמקום השלישי.

2007

בתחרות שנערכה באולם בסאות בנד שבאינדיאנה, ארצות הברית ב-3 בפברואר 2007 זכה מגידי במדליית ארד בריצת 3000 מטר בשיא ישראלי חדש של 7:54.11 דקות, שיפור לשיא בן ה-19 שנים של דב קרמר (7:55.0 דקות). חודש לאחר מכן, באליפות אירופה באתלטיקה באולם שנערכה בבירמינגהם שבאנגליה, הוא סיים במקום 12 בריצת 3000 מטר, בתוצאה של 8:15.82 דקות. בשלב המוקדמות קבע מגידי תוצאה של 7:55.42 דקות. באותה שנה הוא קבע בריצת 2000 מטר שיא ישראלי חדש של 5:10.12 דקות, שיפור לשיא בן 25 שנים של אריה גמליאל (5:11.52 דקות).

2008

במחצית 2008 עמד שיאו הלאומי של מגידי בריצת 3000 מטר מכשולים על 8:25.04 דקות, זמן איטי ב-44 מאיות השנייה מהמינימום שדרש הוועד האולימפי בישראל כדי שישתתף באולימפיאדת בייג'ינג (2008). בתחרות שנערכה במץ שבצרפת ב-4 ביולי אותה שנה, שיפר מגידי את שיאו הישראלי ב-90 מאיות, העמידו על 8:24.14 דקות, וסיים במקום הראשון (השיא הנוכחי, 2013). בעקבות הישג זה, הבטיח מגידי את השתתפותו במשחקים האולימפיים.

אולימפיאדת בייג'ינג

באולימפיאדת בייג'ינג (2008) נפצע מגידי ארבעה ימים לפני הריצה ונאלץ להתחרות כשהוא פצוע. כתוצאה מכך, סיים במקום 36 מתוך 37 המשתתפים בתוצאה של 9:05.02 דקות.
עד שנת 2009 החזיק מגידי גם בשיאי ישראל בריצת 1500 מטר ובריצת 3000 מטר, אך בשנה זו נשברו שיאיו על ידי גזצ'או יוסף.

2009

בשנת 2009, לאחר שנודע לו על כוונת איגוד האתלטיקה בישראל לאתר אתלטים קנייתים, לגיירם ולהעלותם לישראל כדי שייצגו את ישראל בתחרויות, יזם את הקמתו של ארגון אתלטים ישראלים.

2010

בנובמבר 2010 עבר מגידי ניתוח בברכו הימנית.

2011

באפריל 2011 נסע מגידי למחנה אימונים בקניה ובתחרות שנערכה בלוון בלגיה באוגוסט אותה שנה הוא קבע בריצת 3000 מטר מכשולים תוצאה של 9:00.42 דקות, תוצאת השנה בישראל.
תאונת הרכבת בבאד אייבלינג

התאונה

התאונה אירעה מעט לאחר השעה 06:48 בבוקר (לפי שעון מקומי; 05:48 UTC) בקו הרכבת ה"Mangfalltalbahn" ‏(KBS 958), סמוך לבאד אייבלינג. שתי רכבות מדגם שטדלר פלירט מתוצרת יצרנית הרכבות שטדלר, שהופעלו תחת המותג מרידיאן  בידי חברת הרכבות הבווארית הפרטית Bayerische Oberlandbahn (באיירישה אוברלנד-באהן) התנגשו זו בזו. בשעת ההתנגשות היו על שתי הרכבות יחד למעלה מ-150 בני אדם. שתי הרכבות נסעו במהירות של כ-100 קמ"ש. מעוצמת ההתנגשות נהרגו אחד-עשר אנשים, בהם נהגי שתי הרכבות.
ירושלים קינגס

היסטוריה

בעונת 2008-2009 בעונתה הראשונה בליגה סיימה הקבוצה במקום הרביעי במאזן 1-7 עלתה לחצי גמר והפסידה לתל אביב פיונירס.
בעונת 2009-2010 סיימה הקבוצה במאזן 6-4 העפילה לחצי גמר והפסידה ליריבה אריות ירושלים.
בעונת 2010-2011 סיימה הקבוצה במאזן 1-9 במקום האחרון ולא העפילה לפלייאוף.
בעונת 2011-2012 סיימה הקבוצה במאזן 4-6 עלתה לווילד קארד שם הפסידה לתל אביב פיונירס.
בעונת 2012-2013 סיימה הקבוצה במאזן 5-5 ניצחה את רמת השרון בווילד קארד והפסידה בחצי גמר לתל אביב סייברס.
בעונת 2013-2014 סיימה הקבוצה במאזן 4-5 סיימה במקום השביעי ולא עלתה לפלייאוף.
בעונת 2014-2015 סיימה הקבוצה במאזן 0-9 סיימה במקום האחרון ולא עלתה לפלייאוף.

התפרקות הקבוצה

לאחר עונה איומה נטולת ניצחונות התפרקה הקבוצה וכל שחקניה עברו למורדי יהודה ומייסד הקבוצה עבר לשחק באריות ירושלים.
מראה אקוסטית

מראה אקוסטית היא מתקן המשמש להחזיר ולרכז גלי קול, אחד מסוגי האמצעים ששימשו בעבר לאיכון באמצעות קול, וכיום משמש ככלי להדגמת עקרונות פיזיקליים.

היסטוריה

לפני מלחמת העולם השנייה והמצאת המכ"ם, נבנו מראות אקוסטיות סביב חופי בריטניה כדי לספק התרעה מוקדמת מפני תקיפות אוויריות. המתקנים המפורסמים ביותר עדיין עומדים על תילם במחוז קנט שבאנגליה, במקומות אחרים בבריטניה (ביניהם סאנדרלנד, רדקר, בולבי), ובאי מלטה.
המראות בדנגנס, אשר בקנט, מוכרות גם כ"אוזניים מקשיבות", מורכבות משלוש מראות בטון שנבנו בשנות ה-20 וה-30. מכיוון שהן היו ניסיוניות נבנו מספר דגמים, האחת מוארכת, בגובה 5 מטר ובאורך 70 מטר, ושתי האחרות בצורת צלחת, וקוטרן בערך 4–5 מטרים. בנקודת המוקד שלהן הוצבו מיקרופונים שאיפשרו להבחין ברעש המטוסים המתקרבים ממרחק כמה קילומטרים בתוך תעלת למאנש. בתנאי מזג אוויר נוחים, המראות איפשרו להבחין ברעשים ממרחק של 20 עד 30 קילומטר, ובנוסף יכלו לזהות את הכיוון שלהם.
יעילותן של המראות הייתה חלקית, והמהירות ההולכת והגוברת של מטוסים בשנות ה-30 גרמה לכך שכאשר התגלו במראה, הם היו כבר קרובים מדי ליבשה כדי להתמודד איתם באופן אפקטיבי. פיתוח מערכות מכ"ם הובילו לסיום השימוש והפיתוח של הטכניקה. יחד עם זאת, השיטה, שבה תחנות איסוף מחוברות ביניהן כדי למצוא את מיקום האויב בשמים, הייתה לעזר בפיתוח מערכות המכ"ם הראשונות, שהיו בין הגורמים שעזרו לבריטניה לנצח בקרב על בריטניה.
כיום מראות אקוסטיות משמשות ככלי להדגמת עקרונות פיזיקליים, וניתן למצוא כמוהן בעיקר במוזיאוני מדע. בישראל בין השאר יש בגן המדע שבמכון ויצמן, במוזיאון המדע בחיפה ובחמד"ע.
הכוחות למבצעים מיוחדים של צבא אוקראינה

מבנה

מידע לגבי הרכב הכוח והסגל של הכוחות למבצעים מיוחדים הם מידע חסוי המהווה סוד מדינה בהתאם לחוק האוקראיני "אודות סודות מדינה". לכן כל המידע לגבי המבנה והרכב הגופים, נשען על מידע שפורסם בכלי התקשורת האוקראיניים ועשוי להכיל אי דיוקים שונים.
דנה רון

ביוגרפיה

דנה רון נולדה בארצות הברית בעת שהוריה, פרופסור עמירם רון ופרופסור ארזה רון, שהו שם בלימודים. למדה באוניברסיטה העברית בירושלים. סיימה תואר ראשון במדעי המחשב בשנת 1987, ותואר שני בשנת 1989. עבודת הדוקטורט שלה, אותה סיימה בשנת 1995, היא בנושא מערכות לומדות. בין השנים 1995-97 עשתה פוסט-דוקטורט באוניברסיטת MIT. הייתה עמיתת מחקר במכון (Bunting (1997/8 ובמכון Radcliffe של אוניברסיטת הרווארד בשנים (2003/4). תחומי המחקר שלה כוללים אלגוריתמים עם סיבוכיות תת-ליניארית (בדגש על בדיקת תכונות מדגמית), אלגוריתמי קירוב (אקראיים), ותורת הלמידה החישובית.
יעקב אבנדנה

קורות חיים

נולד ליוסף אבנדנה, בנקאי נודע, יהודי ממוצא ספרדי. למד בבית המדרש ברוטרדם ובשנת 1655 (ה'תט"ו) התמנה כמו"צ של הקהילה הספרדית באמשטרדם.
בהיותו באמשטרדם שיתף פעולה עם אחיו החכם והרופא יצחק אבנדנה בהבאה לבית הדפוס של ספרים עבריים, כמו "מכלל יופי" של רבי שלמה אבן מלך לביאור מילים קשות בתנ"ך. אבנדנה הוסיף לו חיבור משלו בשם "לקט שכחה" (אמשטרדם ה'ת"ך, 1660). על הספר קיבלו האחים את הסכמותיהם של גדולי המלומדים ההבראיסטים בני זמנו, כמו יוהאן בוקסטורף הבן ואחרים.
עם היכרותו עם העולם הנוצרי, נקלע לוויכוחים עם מלומדים כמו אנטון הולסיוס (גר') מליידן, עמו התווכח בנושא "כבוד הבית השני" (ספר חגי, פרק ב', פסוק ט'). במסגרת ויכוח זה, תורגם ספר הכוזרי לספרדית (אמשטרדם 1663). תוכן הוויכוח פורסם בידי הולסיוס בשנת 1669.
בשנת 1680 (ה'ת"ם) התמנה כחכם הקהילה הספרדית בלונדון במקום רבי יהושע די סילוא. הוא כיהן בתפקידו זה עד פטירתו.
מלבד כתביו המודפסים השאיר החכם אבנדנה אחריו, תרגום של ששה סדרי משנה לספרדית.
שיר גוטליב

ביוגרפיה

גוטליב התפרסמה לראשונה כאשר הופיעה בתוכנית הטלוויזיה "תופסים ראש" בערוץ הראשון במסגרת לימודיה בבית הספר לאמנויות תל אביב. כמו חלק מחבריה לתוכנית (שבהם טל מוסרי, דנה דבורין, עידו מוסרי, נועה כהן ואסף קמיל) המשיכה מהתוכנית ללהקת הנוער "צעירי תל אביב" בה הייתה חברה בין השנים 1990 -1993 ובמסגרתה השתתפה בסדרה "לא כולל שירות" ששודרה אף היא בערוץ הראשון והייתה אחת הכוכבות הבולטות בה.
את לימודי התיכון עשתה במגמת תיאטרון בתיכון עירוני א' בתל אביב.
בצה"ל שירתה כפקידה בקריה בין השנים 1993 -1995.
במהלך שנות התשעים הנחתה גוטליב את התוכנית "זאפ לראשון" בערוץ הראשון.
בשנות ה-90 הקליטה גוטליב את שירי-הפתיחה לסדרות הטלוויזיה לילדים "חנוכה אצל סבתא בבי", "הרפתקאות פינוקיו", "צעירי בברלי הילס", "עוגי דוגי", "אגדות האחים גרים", "רוני וליטל" ו"ספיידרמן".
בשנת 1998 שיחקה בסדרת הטלוויזיה "קפה פריז".
בשנת 1999 שיחקה בתפקיד אורח בסדרת הטלוויזיה "20 פלוס".
בשנות האלפיים, הנחתה את הגרלת הלוטו בערוץ 1.
בעשור השני של המאה ה-21, היא עובדת כמחנכת בבית הספר היסודי "גבריאלי-הכרמל" בתל אביב.
גוטליב הייתה נשואה לגולן גוטרייז, ואם לשלוש בנות. מתגוררת בתל אביב.
אחותה מיכל היא מדבבת וזמרת והנחתה את תוכנית הטלוויזיה "שישי חי". כיום היא מנהלת בית הספר: "גשר" בכפר שמריהו.
גף הזיכרון לקרב על בריטניה

גף הזיכרון לקרב על בריטניה (באנגלית: Battle of Britain Memorial Flight) הוא יחידה של חיל האוויר המלכותי הבריטי, המפעילה מטוסים היסטוריים של החיל, אשר שירתו בו במלחמת העולם השנייה. ייעודו של הגף הוא עריכת תצוגות אוויריות במסגרת אירועים נבחרים, בדרך כלל אירועים לזכר המלחמה ומועדים ממלכתיים בריטיים.
אף כי ברשות הגף מצויים 11 כלי טיס, הוא עורך בדרך כלל תצוגות אוויריות במבנה של שלושה כלי טיס בלבד – מפציץ לנקסטר ומטוסי קרב מדגמי ספיטפייר והאריקיין. לעיתים מופיע הגף במבנה מלא של כל המטוסים המשתייכים אליו.
הגף משתייך פורמלית ללהק 1, להק מטוסי הקרב של חיל האוויר המלכותי. הוא מוצב בבסיס חיל האוויר קונינגסבי (RAF Coningsby) שבלינקולנשייר, כ-190 קילומטרים מצפון ללונדון.

תולדות הגף

בשנים שלאחר מלחמת העולם השנייה נתגבשה מסורת לפיה גף ספיטפייר ומטוס האריקיין הובילו את יעף חיל האוויר המלכותי מעל לונדון במסגרת חגיגות יום הניצחון באירופה. מנהג זה היה הבסיס לרעיון ליצור אוסף היסטורי של מטוסים כשירים לטיס, אשר ישמש לאיזכור השתתפותו של חיל האוויר המלכותי בקרבות אותה מלחמה. ב-1957 נוסד גף המטוסים ההיסטוריים (Historic Aircraft Flight) בבסיס חיל האוויר ביגין היל שליד לונדון, ובו שלושה מטוסי ספיטפייר ומטוס האריקיין. ב-1973, עם רכישת מטוס הלנקסטר, קיבל הגף את שמו הנוכחי. 
הרכב המטוסים של הגף השתנה מעת לעת, כאשר מטוסים נוספו אליו ואילו מטוסים אחרים הועברו ממנו למוזיאונים או פורקו.
בשנים האחרונות הופיע הגף במסגרת מצעד הדגל (Trooping the Colour), ביום הולדתה השמונים של המלכה אליזבת השנייה בשנת 2006, ביום חתונת הנסיך ויליאם וקתרין מידלטון ב-2011, ובתצוגות אוויריות בבריטניה ובאירופה. מטוסיו משתתפים גם ביעפי תצוגה עם מטוסים מודרניים, דוגמת הצוות האווירובאטי של חיל האוויר המלכותי (החצים האדומים).

מרכז המבקרים של הגף

מרכז המבקרים של הגף שוכן בבסיס חיל האוויר קונינגסבי, ומופעל בשותפות בין חיל האוויר המלכותי לבין הרשות המקומית של מחוז לינקולנשייר. הוא מקיים סיורים מודרכים למבקרים שבמסגרתם הם צופים מקרוב במטוסי הגף בעת שאינם בטיסה, ומציג תצוגות קבע ותצוגות זמניות אודות המטוסים.
ניילון נצמד

ניילון נצמד הוא יריעת פלסטיק (שאיננו ניילון) המשמשת לרוב לאריזת מזון על ידי עיטופו או חתימת כלי המכיל אותו, כדי לשמר את טריותו לאורך זמן. ניילון נצמד נמכר לרוב בגלילים בתוך קופסת קרטון בעלת שפה משוננת, להקלה על חיתוכו. הוא נצמד למשטחים חלקים, וכך ניתן להדקו על פתחם של מכלים ללא שימוש בחומר הדבקה או אביזר אחר. עוביו כ-12.5 מיקרון.
ניילון נצמד יוּצר מלכתחילה מ-PVC, ועדיין זהו חומר הגלם העיקרי לייצורו. ייצור מחומרים אחרים מושפע מחששות על זליגת חומרים פלסטיים מתוך ה-PVC למזון, ועל היותו של ה-PVC רעיל וקשה למיחזור. חומר חלופי מקובל הוא LDPE (פוליאתילן בצפיפות נמוכה), הנחשב בטוח יותר. יתרונותיו של ה-PVC על ה-LDPE הם יכולת ההימתחות שלו, התורמת למראה מושך של מוצרי מדף הארוזים באמצעותו, והיצמדותו הטובה למגוון משטחים רב יותר. למרות זאת, ישנן מדינות המתחילות לאסור בחוק שימוש ב-PVC בצעצועים ובמגע ישיר עם מזון.
מלבד תעשיית המזון ושימוש ביתי לאריזת מזון, ניילון נצמד משמש גם לעיטוף מוצרים אחרים. בישראל הוא משמש לעיתים בענף העברת הדירות לעיטוף רהיטים, כתחליף לפלסטיק בועות.
צ'זארה בובו

קריירת מועדונים

בובו התחיל את הקריירה שלו במחלקת הנוער של רומא, ב-8 בינואר 2002 ערך את ההופעה היחידה שלו בקבוצה הבוגרת נגד ברשיה במסגרת הגביע. בשנת 2002 עזב את רומא לטובת לצ'ה, ב-5 באוקטובר 2003 ערך את הופעת הבכורה שלו בסרייה א' בניצחון 1-4 נגד ברשיה. ב-2 במאי 2004 הוא הבקיע את שער הבכורה שלו בניצחון 1-2 נגד אינטר מילאנו, שהשאיר את לצ'ה בליגה הראשונה.
בקיץ 2004 חזר בובו לרומא, והושאל לפארמה ועזר לה להישאר בליגה הראשונה. בקיץ 2005 חזר לרומא.
בקיץ 2006 חתם בפאלרמו תמורת 2.1 מיליון אירו. ביום האחרון של חלות העברות בינואר 2007, הושאל לטורינו עד לסיום העונה. ב-24 בפברואר 2007 הוא ערך את הופעת הבכורה שלו בטורינו נגד קייבו ורונה. ביולי 2007 חתם בגנואה תמורת 2.85 מיליון אירו.
ב-19 ביוני 2008 חתם בפאלרמו תמורת 3 מיליון אירו. הוא ערך את הופעת הבכורה שלו בפאלרמו במסגרת הגביע האיטלקי בניצחון 1-2 נגד רוונה והוא הבקיע את שער הבכורה שלו נגד גנואה. בעונת 2009/2010 ביסס את עצמו במועדון הוא הבקיע את שער הבכורה שלו ב-25 באוקטובר נגד אודינזה.
ב-23 באוגוסט 2011 חזר לגנואה. ב-11 בספטמבר 2011 הוא ערך את הופעת הבכורה שלו נגד אטלנטה. בעקבות פציעה נעדר ברוב שלי העונה, וב-7 באפריל 2012 חזר לפעילות אך שוב נפצע וסיים את העונה.
ב-9 ביולי 2013 חתם בטורינו. בעונת 2013/2014 סיים עם הקבוצה במקום ה-7, שמוביל למוקדמות הליגה האירופית ולאחר שנים מחוץ למסגרת אירופית, עזר למועדון להעפיל לשלב הבתים של המפעל.
ב-4 בינואר 2017 עבר בובו לפסקארה.
בקיץ 2018 בובו חתם בלצ'ה.
יום הסטטיסטיקה העולמי

יום הסטטיסטיקה העולמי נקבע בהחלטת עצרת האו"ם בשנת 2010 וביוזמת יחידת הסטטיסטיקה של האו"ם כיום המצוין אחת לחמש שנים ב-20 באוקטובר.

מטרות יום הסטטיסטיקה העולמי

מטרותיו של יום זה הן: להעלות את המודעות הציבורית לחשיבות הסטטיסטיקה הרשמית ככלי לקבלת החלטות המבוססות על מידע עדכני ומהימן, לשפוך אור על ההישגים הרבים של המערכות הסטטיסטיות הלאומיות והבינלאומיות, לחזק את המודעות לסטטיסטיקה הרשמית של המדינות ולהגביר את אמון הציבור בה. 
מטרות אלה עולות בקנה אחד עם המגמה במגזר הציבורי ובמגזר הפרטי, לקבל החלטות על סמך מידע, החל בנושאים הקשורים לחיי הפרט, דרך החלטות עסקיות וכלה בהחלטות מדיניות.

היסטוריה

יום הסטטיסטיקה העולמי הראשון צוין לראשונה ב-20 באוקטובר 2010, ובפעם השנייה ב-20 באוקטובר 2015, במגוון אירועים בקהילה הסטטיסטית במדינות החברות באו"ם.
אפידיום

בתרבות

האפידיום נראה בסדרה של ה-BBC ללכת עם החיות הקדומות בפרק השני. בפרק נראית קבוצת קופים העומדת סביב לעצי מנגרובים ומחפשים בהם מזון, אך נאלצים לשמור מרחק מטורפים ימיים כמו הכריש פיסוגלאוס והלווייתן הטורף בסילוזאורוס.
ריקסי מרקוס

ריקסי מרקוס (Rixi Markus)‏ (27 ביוני 1910 - 4 באפריל 1992) הייתה שחקנית ברידג' יהודית בריטית.

ביוגרפיה

מרקוס נולדה כאריקה שרפשטיין למשפחה יהודית אוסטרית מגורה הומורה (כיום ברומניה).  
בשנת 1916 ברחה מרקוס יחד עם משפחתה לווינה שבאוסטריה עקב התקדמות הכוחות הרוסיים במלחמת העולם הראשונה. עם כניסת הגרמנים לאוסטריה בשנת 1938 ברחה ללונדון, שם השתקעה.
מרקוס הייתה ידועה כאחת משחקניות הברידג' הטובות ביותר. היא זכתה חמש פעמים באליפות העולם ומספר פעמים רב באליפות אירופה. היא כתבה ספרים ואף זכתה בתואר מהמלכה אליזבת השנייה על פועלה.
כפר השעשועים

היסטוריה

הרשת הוקמה ב-1993 על ידי האחים אבי ושמואל כץ ושותפם, רונן לוי. נסיבות הקמת הרשת היו בעסקה כושלת בה רכש אבי כץ מחברה איטלקית תכולה של מפעל צעצועים שנסגר, בתמורה למיליון דולרים; את הסחורה היה אמור לקבל ב-75 מכולות, אך הגיעו רק 13, שהכילו סחורה בשווי של 300 אלף דולרים בלבד. כץ נאלץ למכור את כל רכושו כדי לכסות את החובות. הוא פנה לרונן לוי, בעל חנות צעצועים בכפר סבא בשם "כפר השעשועים", והציע לו לפתוח ביחד רשת, תוך שימוש ב-13 המכולות. 
ב-1995 רכשו הרולד ומייקל זקס, משקיעים דרום-אפריקנים, 50% ממניות הקבוצה מהאחים כץ ומרונן לוי, שעד אז החזיקו כל אחד בשליש מהחברה. ב-2002 רכשה קבוצת גאון אחזקות של בני גאון 50% מהקבוצה, לפי שווי חברה של 50 מיליון שקל. האחים כץ מכרו אז כ-16% מהמניות והרוויחו סכום של כ-8 מיליון שקל. בפברואר 2005 בוצעה שותפות עם הריבוע הכחול, שרכשה 50% מהרשת תמורת 30 מיליון שקל.
נכון לשנת 2011 החזיקה הרשת בנתח של 19% מענף הצעצועים, הכנסות של כ-192 מיליון שקל; הרשת מוצבת במקום השני בהחזקת נתח שוק (החברות האחרות הן טויס אר אס עם 21%, וכן הפיראט האדום, הפנינג ועידן 2000).
בפרסומות הרשת מככב החל מ-2012 השחקן והבדרן לילדים יובל שם-טוב (יובל המבולבל).
קבוצת כפר השעשועים התרחבה לאורך השנים, וכוללת כיום גם רשתות שיווק כגון "ששת" ו"הכול בדולר".
ב-2017 נמכרה הרשת במחיר של 6.5 מיליון שקלים.
אנדי בלום

ביוגרפיה

בלום נולד וגדל בסטמפורד קונטיקט למשפחה יהודית, אחר כך עבר עם משפחתו להתגורר בניסקייונה ניו יורק. בשנת 1998 קיבל תואר שני מאוניברסיטת ווייק פורסט.

1997

באוניברסיאדה שנערכה בסיציליה, איטליה בשנת 1997 זכה בלום במדליית כסף בזריקת דיסקוס בתוצאה של 63.12 מטר, אחרי סגן אלוף האולימפי ולדימיר דוברובצ'יק מבלארוס (66.40 מטר).

1998

במשחקי הרצון הטוב שנערכו בניו יורק בשנת 1998 זכה בלום במדליית כסף בזריקת דיסקוס בתוצאה של 63.97 מטר, אחרי דימטרי שווצ'נקו מרוסיה (64.81) ולפני ג'ון ג'ודינה מארצות הברית (62.84 מטר).

1999

באוניברסיאדה שנערכה בפלמה דה מיורקה בספרד ביולי 1999 זכה בלום בשתי מדליות, זהב וכסף. מדליית זהב בהדיפת כדור ברזל בשיא אוניברסיאדה חדש של 21.11 מטר (השיא הנוכחי, 2018), לפני אדם נלסון מארצות הברית (20.64 מטר) ומדליית כסף בזריקת דיסקוס בתוצאה של 64.68 מטר, אחר פרנץ קרוגר מדרום אפריקה (66.90 מטר). חודש לאחר מכן, באליפות העולם שנערכה בסביליה, ספרד בסוף אוגוסט אותה שנה הוא סיים במקום רביעי בהדיפת כדור ברזל בתוצאה של 20.95 מטר. נוסף לכך, הוא השתתף בזריקת דיסקוס בשלב הגמר אך פסל את שלושת הניסיונות וסיים במקום 12. בשלב המוקדמות הוא קבע תוצאה של 62.17 מטר. שבוע לאחר מכן, בתחרות שנערכה ברודלינגן שווייץ הוא קבע בהדיפת כדור ברזל תוצאה של 21.27 מטר תוצאה שיכול היה לזכות איתה במדליית הארד.

2000

במבחנים האמריקאיים לאולימפיאדת סידני (2000) סיים בלום במקום שלישי בהדיפת כדור ברזל בתוצאה של 21.61 מטר ובמקום חמישי בזריקת דיסקוס בתוצאה של 61.16 מטר ונכלל במשלחת האמריקאית לאולימפיאדה. במשחקים עצמם הוא סיים במקום רביעי בהדיפת כדור ברזל בתוצאה של 20.87 מטר, אותה קבע בהדיפה הראשונה. שבוע וחצי לאחר מכן, בתחרות שנערכה בדוחה הוא קבע בהדיפת כדור ברזל שיא אישי חדש של 21.82 מטר, טוב בהרבה מהמנצח במשחקים, ארסי הרג'ו מפינלנד (21.29 מטר) ותוצאה שדירגה אותו במקום השלישי בעולם באותה שנה.

חיים אישיים

בלום נשוי ומתגורר עם משפחתו בוואקוויל קליפורניה ומלמד מתמטיקה בקולג' בפרימונט קליפורניה. הוא עוזר מאמן באוניברסיטת קליפורניה בדייוויס ומאמן אימוני הכוח של האתלטים באוניברסיטה.
שירקאמי-סנצ'י

רקע

שירקאמי-סנצ'י היה בין האתרים הראשונים ביפן שנכנסו לרשימת אתרי המורשת, ביחד עם טירת הימג'י, יקושימה ואזור האתרים הבודהיסטים בהוריו-ג'י ב-1993. אזורים מיוערים נרחבים בתוך השירקאמי-סנצ'י אינם נכללים ברשימה משום שרמת השימור בהם נמוכה מזו של האזור המרכזי. אתר המורשת מעולם לא נפתח למבקרים, מלבד מספר שבילים למטפסי הרים, והתכנון הוא להשאירו במצב זה. יש צורך באישור מיוחד מהנהלת היער על מנת להיכנס לאזור, וגם דיג במקום מצריך אישורים מהנהלת היער ומאיגוד הדיג. בצידו המזרחי נתחם היער בפארק הלאומי צוגארו (津軽国定公園).

יער האשור הקדמון

לרוב עצי אשור אינם מתאימים לגידול פטריות שיטאקה, לכן יערות האשור מעולם לא הופרעו על ידי חקלאים, ועל כן נשתמרו יערות אלה יותר מאשר יערות אחרים ביפן. מלבד האשור, גדלים ביער גם עצי קאצורה, האריגירי, אסאדה וזנים אחרים של עצים נשירים גבוהים.

אמונוטאקי

אנמונוטאקי (暗門の滝 - "מפלי שער הצל") הם שלושה מפלים הנמצאים בתוך אזור אתר המורשת וניתן להגיע אליהם בקלות. הם מהווים מוקד משיכה תיירותי.

בעלי חיים

שירקאמי-סנצ'י עשיר בבעלי חיים, וביניהם נקר שחור, יעל יפני, נץ הרים, עיט זהוב, קוף מקוק יפני, נמנמניים ודוב שחור אסייתי.

שירקאמידאקה

שירקאמידאקֶה (白神岳 - "פסגת האל הלבן") היא הפסגה הגבוהה ביותר בשירקאמי-סנצ'י, ממנה נשקף נוף לכל הסביבה. עם זאת, הפסגה אינה כלולה באתר המורשת העולמית, ולפיכך, אין צורך באישור על מנת לטפס אליה. בפסגה קיימים מתקני שירותים ומחסה.
מקס פון הרטליב-ואלספורן

קריירה מוקדמת

פון הרטליב נולד ב-20 באוקטובר 1883 בהינהיים, שהשתייכה לאימפריה הגרמנית. בשנת 1905 התגייס פון הרטליב לצבא הגרמני הקיסרי, והצטרף לרגימנט הרגלים ה-127 (וירטמברג ה-9), ולחם בשורותיו במהלך מלחמת העולם הראשונה. ב-27 בפברואר  1915 הועלה לדרגת האופטמן, ובסוף 1916 מונה למפקד הגדוד ה-2 ברגימנט. על פעולותיו בקרבות קיבל את עיטורי צלב הברזל דרגה שנייה, צלב האבירים של מסדר בית הוהנצולרן עם חרבות, אות הפציעה בשחור, וצלב הכבוד של מלחמת העולם 1914/1918.
לאחר המלחמה הצטרף פון הרטליב לרייכסווהר, ומילא בו תפקידי פיקוד ומטה. ב-1 באוקטובר 1930 מונה פון הרטליב למפקד הגדוד הממונע ה-2 (הפרוסי), וב-1 בינואר 1932 הועלה לדרגת אוברסט לוטננט. ב-1 באפריל 1934 הועלה לדרגת אוברסט, וב-1 באוקטובר 1934 מונה למפקד רגימנט הרובאים ה-2. ב-15 באוקטובר 1935 מונה למפקד חטיבת הפאנצר ה-2, וב-1 באפריל 1937 הועלה לדרגת גנרל מיור. לאחר סיפוח אוסטריה לגרמניה, עברה החטיבה בפיקוד פון הרטליב לווינה. ב-3 בנובמבר 1938 מונה למפקד חטיבת הפאנצר ה-5, וב-1 באוגוסט 1939 הועלה לדרגת גנרל לוטננט.

מלחמת העולם השנייה

עם פרוץ המלחמה היה פון הרטליב מפקד חטיבת הפאנצר ה-5, ולחם עימה במהלך המערכה בפולין, כחלק מדיוויזיית הפאנצר ה-4 במסגרת הקורפוס הממונע ה-16. ב-8 באוקטובר 1939 מונה פון הרטליב למפקד דיוויזיית הפאנצר ה-5, ולחם עימה במהלך המערכה על צרפת כחלק מהקורפוס הממונע ה-15 במסגרת הארמייה הרביעית. ב-29 במאי 1940 הודח פון הרטליב מתפקידו, עקב כשלונו בקרבות על קאלה ובדנקרק. ביוני 1940 מונה פון הרטליב למפקד הדיוויזיה הממונעת ה-179, וב-20 בינואר 1942 מונה למפקד אזור הצבא האחורי 585 שפעלה בגזרה הדרומית של החזית המזרחית יחד עם הארמייה השישית. ב-19 במאי 1942 נפצע פון הרטליב, וב-1 בפברואר 1943 מונה למפקד האזור הצבאי קרקוב, שהפך ב-7 ביולי 1943 לאזור הצבאי ה-226. ב-14 באוקטובר 1944 הפך האזור הצבאי שבפיקודו לדיוויזיה ה-602, ובתחילת מאי 1945 נפל פון הרטליב בידי בעלות הברית.

לאחר המלחמה

פון הרטליב שוחרר מהשבי בשנת 1947. לאחר שחרורו התגורר פון הרטליב בשטארנברג עד למותו ב-25 ביולי 1959.
ויני ג'ונסון

קריירת מכללות

ג'ונסון נולד ברובע ברוקלין שבניו יורק, ובין השנים 1975–1977 למד ב"מכללה הקהילתית מקלנן" אשר בעיר וייקו, טקסס. בשנת 1977 עבר ללמוד באוניברסיטת ביילור הסמוכה, ובשתי עונותיו בקבוצת הכדורסל שלה רשם ממוצעים של 22.8 נקודות, 5.0 ריבאונדים ו-5.7 אסיסטים למשחק. בסיום עונתו האחרונה, 1978/1979, נבחר לחמישייה השנייה של העונה בליגת המכללות (Second-team All-American).

קריירת משחק

בדראפט ה-NBA‏ 1979 נלקח ג'ונסון בבחירה השביעית על ידי סיאטל סופרסוניקס, אלופת העונה הקודמת. את עונת הרוקי שלו סיימה סיאטל עם המאזן השני בטיבו באזור המערבי, והעפילה לגמר המערב, בו הפסידה מול לוס אנג'לס לייקרס (1–4).
במהלך עונת 1981/1982, לאחר כשנתיים וחצי בסיאטל, הועבר ג'ונסון בטרייד לדטרויט פיסטונס. לאורך תקופתו עם הפיסטונס שימש בעיקר כשחקן ספסל, כמחליפם של ג'ו דיומרס ואייזיאה תומאס בעמדות הקלע והרכז. בעונת 1986/1987 קלע 15.7 נקודות למשחק מהספסל, וסיים במקום השני בהצבעות לפרס השחקן השישי של העונה, אחרי הזוכה ריקי פירס. בפלייאוף 1988 סייע לפיסטונס להעפיל לגמר ה-NBA, לראשונה מזה 32 שנים, אך קבוצתו הפסידה מול הלייקרס בתוצאה 3–4.
בסדרת הגמר של פלייאוף 1989 שוב התמודדה דטרויט מול לוס אנג'לס לייקרס, ואף גברה עליה בתוצאה 4–0 בדרך לזכייתה הראשונה אי פעם באליפות ה-NBA. לאורך הפלייאוף שותף ג'ונסון בכל 17 משחקי קבוצתו כשחקן ספסל, והיה הקלעי השלישי הפיסטונס (אחרי תומאס ודיומרס) עם ממוצע של 14.1 נקודות למשחק. בעונה העוקבת העפילו הפיסטונס לגמר ה-NBA בפעם השלישית ברציפות, בו התמודדו מול פורטלנד טרייל בלייזרס. במשחק החמישי של סדרת הגמר, כאשר קבוצתו ביתרון 3–1, קלע ג'ונסון סל שדה כ-0.7 שניות לסיום המשחק, ובכך קבע את ניצחון דטרויט בתוצאה 92–90 וזכה עמה באליפות נוספת.
בסיום עונת 1990/1991 חתם ג'ונסון על חוזה בסן אנטוניו ספרס, ולאחר עונה אחת במדיה פרש ממשחק, בגיל 35.
הפועל נתניה

היסטוריה

הפועל נתניה נוסדה בשנת 1937 והמשחק הראשון שלה התקיים ב-6 בפברואר נגד הפועל כפר יונה והסתיים בתיקו 1:1.
הקבוצה שיחקה בליגה השנייה בחשיבותה בשנים 1949-1955, 1959-1960, 1964-1972 ו-1973-1979. ההישג הגדול שלה היה בעונת 1974/1975 כאשר סיימה במקום הרביעי בליגה השנייה. לאחר סיום עונת 1978/1979 ירדה הקבוצה לליגה השלישית ובסוף עונת 1980/1981 נשרה לליגה הרביעית.
לאור הבעיות התקציביות פורקה הקבוצה ב-15 באוקטובר 1982.
טקטיט

טקטיט (מיוונית Tektos, מותך), הוא זכוכית טבעית, חומר סיליקטי אשר הותך לאחר פגיעת מטאוריט בפני השטח של כדור הארץ ונתמצק שוב. נוכחות הסיליקטים מקנות לטקטיטים מראה זכוכיתי ולעיתים הם מכונים זכוכית מדבר לובית. הטקטיטים הם סלעים קטנים ונפוצים למדי ולעיתים נמכרים במחיר נמוך מאוד כמטאוריטים, אולם כמות החומר המטאוריטי בהם נמוכה מאד.
תתרי

תֶתרי (בגאורגית: თეთრი) היא היחידה המוניטרית הבסיסית בגאורגיה. תתרי הוכנס למחזור בשנת 1995.
המילה "תתרי" ("לבן") אומצה מהמונח המתאר מטבעות זהב, כסף או נחושת, שהיה ידוע בעת העתיקה ובימי הביניים בגאורגיה.

ערך

100 תתרי = 1 לארי
פסגת כדור הארץ

פסגת כדור הארץ הנקראת גם ועידת ריו הייתה ועידת פסגה של או״ם שהתקיימה בריו דה ז'ניירו מה-3 ביוני ועד ה-14 ביוני 1992.
כ-172 ממשלות השתתפו וכ-108 שלחו את ראשי הממשלה או ראשי המדינה שלהם. כ-2,400 נציגים של ארגונים חוץ ממשלתיים לקחו חלק באירוע. הוועידה התקיימה במרכז ריוסנטרו בעיר.